11. mars
11. mars er 70. dagur ársins (71. á hlaupári) samkvæmt gregoríska tímatalinu. 295 dagar eru eftir af árinu.

Atburðir 
 222 - Keisarinn Elagabalus var myrtur ásamt móður sinni Juliu Soaemias af pretóríska verðinum. Lík þeirra voru dregin um götur Rómar og síðan kastað í ána Tíber. Alexander Severus var hylltur sem keisari.
 1431 - Evgeníus 4. varð páfi.
 1513 - Leó 10. var kjörinn páfi.
 1609 - Sigmundur 3. Vasa lýsti Rússlandi stríð á hendur.
 1616 - Galileo Galilei hitti Pál 5. páfa í eigin persónu og ræddi við hann um afstöðu hans til sólkerfisins.
 1649 - Franska borgarastyrjöldin: Uppreisnarmenn og konungdæmið gerðu með sér friðarsamning í Rueil.
 1669 - Etna gaus og eyðilagði bæinn Nicolosi þar sem 20.000 manns létust.
 1702 - Fyrsta enska dagblaðið, The Daily Courant, hóf útkomu í London.
 1708 - Anna Bretadrottning beitti neitunarvaldi gegn lögum um skoskan her. Breskir þjóðhöfðingjar hafa ekki beitt neitunarvaldi síðan þótt þeir hafi það enn formlega.
 1810 - Napóleon Bonaparte gekk að eiga Maríu Lovísu, dóttur Frans 2. Austurríkiskeisara.
 1894 - Fyrsta kókflaskan var seld í sælgætisbúð í bænum Vicksburg í Mississippi.
 1907 - Íþróttafélag Reykjavíkur er stofnað.
 1922 - Mahatma Gandhi var fangelsaður fyrir borgaralega óhlýðni.
 1935 - Franska skonnortan Lieutenant Boyan strandaði á Slýjafjöru í Vestur-Skaftafellssýslu kl. 11 að kvöldi. 
 1938 - Innlimun Austurríkis (Anschluss): Þýskaland tók við stjórn í Austurríki.
 1941 - Línuveiðarinn Fróði varð fyrir árás þýsks kafbáts suður af Vestmannaeyjum. Fimm sjómenn fórust í árásinni.
 1950 - Kvikmynd Óskars Gíslasonar, Síðasti bærinn í dalnum, var frumsýnd.
 1971 - Lög voru sett um happdrættislán ríkissjóðs til fjáröflunar fyrir vega- og brúargerð um Skeiðarársand. Þremur árum síðar var vegurinn opnaður.
 1972 - Hafnarfjarðarganga, fyrsta mótmælaaðgerð Samtaka herstöðvaandstæðinga, var haldin.
 1976 - Stjörnuskoðunarfélag Seltjarnarness var stofnað.
 1977 - Bandaríska teiknimyndin Ævintýri Bangsímons var frumsýnd.
 1978 - Palestínskir hryðjuverkamenn réðust á rútu á þjóðvegi 2 í Ísrael og myrtu 38 manns, þar af 13 börn.
 1981 - Augusto Pinochet hóf nýtt átta ára kjörtímabil sem forseti Chile.
 1983 - Donald D. Maclean, einn þeirra sem njósnuðu í Bretlandi fyrir Rússa, var jarðsettur í Moskvu.
 1984 - Vélbáturinn Hellisey frá Vestmannaeyjum sökk og fórust allir nema einn maður, Guðlaugur Friðþórsson, sem náði að synda alla leið í land, um fimm kílómetra langa leið.
 1985 - Mikhail Gorbatsjov varð leiðtogi Sovétríkjanna.
 1985 - Mohamed Al-Fayed keypti bresku verslunina Harrods.
 1990 - Litháen varð sjálfstætt ríki með Vytautas Landsbergis sem forseta.
 1992 - Fyrrum ritstjóri spænska dagblaðsins El Diario La Prensa'', Manuel de Dios Unanue, var myrtur á veitingastað í New York. Hann hafði fengið hótanir frá kólumbískum eiturlyfjahringjum.
 1993 - KR-klúbburinn var stofnaður í Reykjavík.
 1995 - Sænski íshokkíleikmaðurinn Peter Karlsson var myrtur af nýnasista í Västerås.
 1996 - John Howard varð forsætisráðherra Ástralíu.
 1998 - Þingkosningar voru haldnar í Danmörku: Ríkisstjórn Poul Nyrup Rasmussen hélt velli.
 2004 - Hugveitan CEPOS var stofnuð í Kaupmannahöfn.
 2004 - Sprengjutilræði var framið í farþegalest í Madrid. 190 manns fórust.
 2005 - Nintendo DS-leikjatölvan var gefin út í Evrópu.
 2006 - Íslandsbanki breytti nafni sínu í Glitnir banki hf.
 2006 - Slobodan Milošević, fyrrverandi forseti Júgóslavíu, fannst látinn í fangaklefa sínum hjá stríðsglæpadómstól Sameinuðu þjóðanna í Haag í Hollandi.
 2007 - Fyrstu lýðræðislegu kosningarnar í Máritaníu frá því landið fékk sjálfstæði árið 1960 fóru fram.
 2009 - 17 ára unglingur skaut 16 til bana í skóla í Winnenden í Þýskalandi.
 2011 - Hamfarirnar í Japan 2011: Jarðskjálfti upp á 9,1 stig skók norðausturströnd Japans og olli gífurlegri flóðbylgju í kjölfarið. Að minnsta kosti 15.641 manns fórust. Kjarnorkuverið í Fukushima eyðilagðist og olli nokkurri geislamengun.
 2016 - Mikil flóð gengu yfir Serbíu.
 2018 - Ríkisstjórn Kína samþykkti stjórnarskrárbreytingu sem afnam hámarkstíma leiðtoga í embætti og gerði Xi Jinping að „æviráðnum forseta“.
 2020 – Alþjóðaheilbrigðismálastofnunin lýsti yfir heimsfaraldri vegna COVID-19.
 2020 – Kvikmyndaframleiðandinn Harvey Weinstein var dæmdur í 23 ára fangelsi fyrir nauðgun.
 2020 – Gullbrúin kom til Stokkhólms frá Kína.

Fædd 
 1444 - Donato Bramante, ítalskur arkitekt (d. 1514).
 1544 - Torquato Tasso, ítalskt skáld (d. 1495).
 1811 - Urbain Le Verrier, franskur stærðfræðingur (d. 1877).
 1847 - Sidney Sonnino, ítalskur stjórnmálamaður (d. 1922).
 1886 - Edward Rydz-Śmigły, pólskur herforingi (d. 1941).
 1899 - Friðrik 9. Danakonungur (d. 1972).
 1903 - Ronald Syme, nýsjálenskur sagnfræðingur (d. 1989).
 1904 - Harold F. Cherniss, bandarískur fornfræðingur (d. 1987).
 1908 - Matti Sippala, finnskur spjótkastari (d. 1997).
 1920 - Kenneth Dover, breskur fornfræðingur (d. 2010).
 1931 - Rupert Murdoch, ástralsk-bandarískur fjölmiðlajöfur.
 1934 - P.E. Easterling, breskur fornfræðingur.
 1946 - Kristín Steinsdóttir, íslenskur rithöfundur.
 1952 - Douglas Adams, enskur rithöfundur (d. 2001).
 1952 - Sólveig Pétursdóttir, íslenskur stjórnmálamaður.
 1957 - Qasem Soleimani, íranskur hershöfðingi (d. 2020).
 1964 - Vinnie Paul, gítarleikari Pantera.
 1965 - Wallace Langham, bandarískur leikari.
 1967 - John Barrowman, skosk-bandarískur leikari.
 1969 - Terrence Howard, bandarískur leikari.
 1971 - Johnny Knoxville, bandarískur leikari og uppistandari.
 1973 - Martin Hiden, austurrískur knattspyrnumaður.
 1976 - Thomas Gravesen, danskur knattspyrnumaður.
 1976 - Bjarnólfur Lárusson, knattspyrnumaður.
 1978 - Didier Drogba, knattspyrnumaður frá Fílabeinsströndinni.
 1978 - Albert Luque, spænskur knattspyrnumaður.
 1979 - Elton Brand, bandarískur körfuknattleiksmaður.
 1979 - Benji Madden, gítarleikari Good Charlotte.
 1979 - Joel Madden, söngvari hljómsveitarinnar Good Charlotte.
 1980 - Úlfar Linnet, íslenskur skemmtikraftur.
 1980 - Paul Scharner, austurrískur knattspyrnumaður.
 1980 - Georg Alexander Valgeirsson, íslenskur söngvari og Idolkeppandi.
 1981 - Russell Lissack, gítarleikari Bloc Party.
 1981 - LeToya Luckett, fyrrum meðlimur Destiny´s Child.
 1982 - Lindsey McKeon, bandarísk leikkona.
 1987 - Bruno Cortez, brasilískur knattspyrnumaður.
 1988 - Helena Sverrisdóttir, íslensk körfuknattleikskona.
 1988 - Fábio Coentrão, portúgalskur knattspyrnumaður.

Dáin 
 222 - Elagabalus, Rómarkeisari (f. 203).
 1198 - María, greifynja af Champagne, dóttir Loðvíks 7. og Elinóru af Akvitaníu (f. 1145).
 1514 - Donato Bramante, ítalskur arkitekt (f. 1444).
 1607 - Giovanni Maria Nanino, ítalskt tónskáld (f. 1543 eða 1544).
 1689 - Sambhaji, lávarður Marattaveldisins (f. 1657).
 1894 - Eggert Briem, íslenskur sýslumaður (f. 1811).
 1907 - Jean Casimir-Perier, franskur stjórnmálamaður (f. 1847).
 1955 - Alexander Fleming, skoskur gerlafræðingur sem uppgötvaði pensillínið (f. 1881).
 2006 - Slobodan Milošević, fyrrum forseti Júgóslavíu (f. 1941).
 2015 - Walter Burkert, þýskur fornfræðingur (f. 1931).

Mars